作者:白居易
標題:遊坊口懸泉，偶題石上
內容:濟源山水好，老尹知之久。常日聽人言，今秋入吾手。孔山刀劍立，沁水龍蛇走。危磴上懸泉，澄灣轉坊口。虛明見深底，淨綠無纖垢。仙棹浪悠揚，塵纓風鬥藪。巖寒松柏短，石古莓苔厚。錦坐纓高低，翠屏張左右。雖無安石妓，不乏文舉酒。談笑逐身來，管絃隨事有。時逢杖錫客，或值垂綸叟。相與澹忘歸，自辰將及酉。公門欲返駕，溪路猶回首。早晚重來遊，心期罷官後。